Violis (16) het nie groot musiekpryse verwag | Netwerk24
Deur Christiaan Boonzaier 16 Oktober 2019 09:00
Die 16-jarige Kapenaar, 'n gr. 10-leerling van die Westerford High School in Nuweland, het die goue medalje en 'n kontantprys van R30 000 voor 17 van die land se beste musici tussen 14 en 19 jaar oud weggeraap.
Hy het ook die strykkategorie en nog twee pryse – R4 000 vir die beste uitvoering van 'n concerto in die eindronde en R2 500 vir die beste uitvoering van 'n Suid-Afrikaanse komposisie – gewen.
"Ek het dit werklik nie verwag om te wen nie," sê Jordan. "Ek het aan die kompetisie deelgeneem om meer ondervinding op te doen; dit was ook 'n wonderlike geleentheid om ongelooflike werke uit te voer."
Komposisies deur Beethoven, Veracini, Stephenson, Ysaÿe, Kroll, Saint-Saëns, Sinding, De Sarasate en 'n gedeelte van Sibelius se uitdagende vioolkonsert in d mineur op. 47 was deel van Jordan se kompetisieprogram.
"Ek was werklik verras en oorbluf toe hulle my as die wenner aankondig."
Jordan Brooks met die medaljes wat hy in die 35ste Nasionale Jeugmusiekkompetisie gewen het.
Hoewel dit die jongeling se eerste deelname aan die kompetisie is, is dit nie die eerste keer dat hy heel bo op die podium staan nie. In 2015 was hy die wenner van die Samro Hubert van der Spuy Nasionale Musiekkompetisie vir musici onder 14 jaar oud, en net 'n jaar later het hy dit opgevolg met die eerste plek in 'n musiekkompetisie wat die Hugo Lambrechts-musieksentrum in Parow, Kaapstad, van stapel gestuur het om hul 30ste bestaansjaar te vier.
Dié louere kom egter nie maklik nie, sê hy. Sedert hy nege jaar gelede met viool begin het, oefen hy soveel hy kan om sy onderwyseres, Anne-Marié Swanepoel, by die Beau Soleil-musieksentrum te beïndruk. Die viool het hom aanvanklik gekies, sê hy.
"Toe ek die viool vir die eerste keer sien en hoor, het ek dadelik geweet ek wil dit speel. Niemand het my gedwing om viool te speel nie – dit was my eie keuse."
Jordan sê hy kom uit 'n musikale familie.
"Almal aan my ma se kant van die familie maak musiek! My ma en tannie is sangers, my een oom is 'n pianis en die ander een speel tromme. My oupa het ook baie instrumente bespeel."
Vir eers fokus die jong virtuoos op die viool. Tussendeur sy skoolwerk ruim hy wel tyd in om die konsertmeester van die Kaapstadse Filharmoniese Jeugorkes te wees – 'n rol wat hy die afgelope drie jaar vervul. Tyd vir enige ander buitemuurse aktiwiteite is daar nie regtig nie.
"Wanneer ek wel die tyd kry, hou ek daarvan om te gaan draf," sê hy.
Hy sê hy oefen pal so hard sodat hy net soos die violiste Janine Jansen, Vilde Frang, Maksim Vengerof en sy vioolonderwyseres 'n lewe uit musiek kan maak.